Ná meer as ’n jaar se onoortuigende nederlae is Bermuda se eerste verskyning tydens ’n Krieketwêreldbeker deur drie verwagte erge nederlae gekenmerk, nadat hulle met Sri Lanka, Indië en Bangladesj in dieselfde groep geplaas is. In hul openingswedstryd het hulle ’n karige 78 lopies aangeteken, nadat hulle Sri Lanka se 321/6 gejaag het. In hul tweede wedstryd teen Indië het hulle met die bal gesukkel en Indië het die hoogste telling in die Krieketwêreldbekergeskiedenis aangeteken: 413/5. In die Bermudaanse antwoord het David Hemp met 76 onoorwonne lopies die eerste Bermudaanse vyftigtal in ’n krieketwêreldbekertoernooi aangeteken. Behalwe vir Hemp het die kolwers ook gesukkel: die naasbeste kolwer was Dean Minors met 21 lopies, en vyf van die elf spelers is met ’n eend kleedkamer toe. Hul laaste wedstryd teen Bangladesj is erg deur reën geraak: nadat die wedstryd aanvanklik op 41 beurte vir elke kant beperk is, is eindelik besluit dat elke span net 21 beurte sal kan speel. Bermuda het 94/9 aangeteken en David Hemp het weer uitgeblink (met 23); maar Bangladesj het 96 lopies binne net 17.3 beurte aangeteken en net drie vinnige paaltjies verloor.